Likumprojekts

**Grozījumi likumā "Par nodokļiem un nodevām"**

Izdarīt likumā "Par nodokļiem un nodevām" (Latvijas Republikas Saeimas un Ministru Kabineta Ziņotājs, 1995, 7. nr.; 1996, 15. nr.; 1997, 24. nr.; 1998, 2., 18., 22., 24. nr.; 1999, 24. nr.; 2000, 11. nr.; 2001, 3., 8., 12. nr.; 2002, 2., 22. nr.; 2003, 2., 6., 8., 15., 22. nr.; 2004, 9. nr.; 2005, 2., 11. nr.; 2006, 1., 9., 13., 20., 24. nr.; 2007, 3., 7., 12. nr.; 2008, 1., 6., 13. nr.; 2009, 2., 11., 13., 15. nr.; Latvijas Vēstnesis, 2009, 200., 205. nr.; 2010, 91., 101., 131., 151., 157., 178., 183., 206. nr.; 2011, 68., 80., 85., 169. nr.; 2012, 24., 50., 56., 109., 157., 186., 199., 203. nr.; 2013, 61., 92., 187., 194., 232. nr.; 2014, 6., 51., 119., 189., 204., 214., 220., 257. nr.; 2015, 29., 68., 118., 190., 208., 230., 245., 248., 251. nr.; 2016, 2., 91., 241., 254. nr.; 2017, 5., 75., 124., 128., 156., 236., 242. nr.; 2018, 36. nr.) šādus grozījumus:

1.  1. pantā:

papildināt 18. punkta ievaddaļu pēc vārdiem "juridiskās personas" ar vārdiem "(izņemot kapitālsabiedrības, kuru saistību veido valstij vai pašvaldībai tieši piederošas kapitāla daļas)";

izteikt 18. punkta "b" apakšpunktu šādā redakcijā:

"b) vienas komercsabiedrības vai kooperatīvās sabiedrības līdzdalības daļa otrā sabiedrībā ir no 20 līdz 50 procentiem, turklāt šai mātes un meitas komerc­sabiedrībai vai kooperatīvajai sabiedrībai nav balsu vairākuma. Šis apakšpunkts neattiecas uz nosacīti sadalītās peļņas noteikšanu atbilstoši Uzņēmumu ienākuma nodokļa likuma 4. panta otrās daļas 2. punkta "e" apakšpunktam, izņemot gadījumu, ja darījums tiek veikts ar saistītu ārvalstu uzņēmumu,";

papildināt 18. punktu ar "h" apakšpunktu šādā redakcijā:

"h) fiziskai personai (vai tās radiniekiem līdz trešajai pakāpei, vai laulātajam, vai ar šo fizisko personu svainībā esošiem līdz otrajai pakāpei) tieši vai pastarpināti pieder vairāk nekā 50 procenti no komercsabiedrības pamatkapitāla vai daļu vērtības vai kooperatīvās sabiedrības paju vērtības vai fiziskai personai (vai tās radiniekiem līdz trešajai pakāpei, vai laulātajam, vai ar šo personu svainībā esošiem līdz otrajai pakāpei) ar līgumu vai citādi ir nodrošināta izšķiroša ietekme komercsabiedrībā vai kooperatīvajā sabiedrībā;";

papildināt 23. punktu pēc vārdiem "nosacījumu maiņu" ar vārdiem "vai ko nodokļu administrācija uzliek par transfertcenu dokumentācijas iesniegšanas vai sagatavošanas noteikumu pārkāpumu";

izteikt 29. punktu šādā redakcijā:

"29) **transfertcena** – preču vai pakalpojumu cena (vērtība) vai cita veida vērtība, vai noteikumi, kas piemēroti kontrolētā darījumā vai pastāv komerciālās vai finanšu attiecībās starp saistītām personām, kas atbilst šā panta 18. punktā vai 15.2panta otrās daļas 1., 2., 3. un 4. punktā minētajām personām;";

papildināt pantu ar 29.1, 29.2 un 29.3punktu šādā redakcijā:

"291) **kontrolēts darījums** – darījums starp divām personām, kas ir saistītas personas viena attiecībā pret otru šā panta 18. punkta izpratnē, vai darījums, kurš veikts ar šā likuma 15.2panta otrās daļas 1., 2., 3. un 4. punktā minēto personu;

292) **ar nodokļu maksātāju saistīta** **starptautiska uzņēmumu grupa** – ar īpašumtiesībām vai kontroli tieši vai netieši ar nodokļu maksātāju (rezidentu vai pastāvīgo pārstāvniecību) saistītu uzņēmumu kopums, kas ietver divus vai vairākus uzņēmumus, kuru rezidence nodokļu vajadzībām atrodas dažādās valstīs vai teritorijās;

293) saistīts ārvalstu uzņēmums – juridiska persona vai cita veida juridisks veidojums, kas atbilst šā panta 18. punktā noteiktajam un ir komercsabiedrība (personālsabiedrība vai kapitālsabiedrība), kooperatīvā sabiedrība vai cita privāto tiesību juridiskā persona, kuras rezidences valsts nav Latvijas Republika;".

2. Aizstāt 8. panta 2. punktā vārdus "Par uzņēmumu ienākuma nodokli" ar vārdiem "Uzņēmumu ienākuma nodokļa likums".

3. Izteikt 15.2pantu šādā redakcijā:

"**15.2pants. Nodokļu maksātāja pienākums sagatavot un sniegt transfertcenu dokumentāciju**

(1) Transfertcenu dokumentācija ietver globālo dokumentāciju, vietējo dokumentāciju un starptautiskās uzņēmumu grupas pārskatu par katru valsti. Šā panta noteikumi neattiecas uz starptautiskās uzņēmumu grupas pārskatu par katru valsti.

(2) Šajā pantā noteiktajos gadījumos, kārtībā un apjomā Uzņēmumu ienākuma nodokļa likumā minētais nodokļu maksātājs – rezidents vai nerezidenta pastāvīgā pārstāvniecība – globālajā dokumentācijā un vietējā dokumentācijā vai tikai vietējā dokumentācijā pamato darījuma cenas (vērtības) atbilstību tirgus cenai (vērtībai) darījumos, ko tas veic ar:

1) saistīto personu, kas šā likuma izpratnē ir uzskatāma par saistītu ārvalstu uzņēmumu;

2) šā likuma 1. panta 18. punktā minētajām fiziskajām personām;

3) citām komercsabiedrībām vai personām, ja tās atrodas, ir izveidotas vai nodibinātas zemu nodokļu vai beznodokļu valstīs vai teritorijās;

4) saistītu personu – rezidentu, ja darījums, komerciālās vai finanšu attiecības pēc izpildītajām funkcijām, uzņemtajiem, kontrolētajiem vai vadītajiem riskiem vai izmantotajiem aktīviem ir ekonomiski saistītas (notiek vienas piegādes ķēdes ietvaros) ar šo personu darījumiem, komerciālajām vai finanšu attiecībām ar citu saistītu ārvalstu uzņēmumu vai šā panta otrās daļas 3. punktā noteiktajām personām.

(3) Šā panta otrajā daļā minētais nodokļu maksātājs saistībā ar kontrolētiem darījumiem, ko tas veic ar šā panta otrās daļas 1., 2. un 3. punktā minētajām personām attiecīgajā finanšu pārskata gadā, 12 mēnešu laikā pēc attiecīgā finanšu gada beigām iesniedz nodokļu administrācijai:

1) globālo dokumentāciju, ja ir vismaz viens no šādiem nosacījumiem:

a) šajā pantā minēto kontrolēto darījumu summa attiecīgajā pārskata gadā pārsniedz 15 000 000 *euro*,

b) šā panta otrajā daļā minētā nodokļu maksātāja apgrozījums attiecīgajā finanšu gadā pārsniedz 50 000 000 *euro* un šajā pantā minēto kontrolēto darījumu summa attiecīgajā pārskata gadā pārsniedz 5 000 000 *euro*;

2) vietējo dokumentāciju, ja šajā pantā minēto kontrolēto darījumu summa attiecīgajā pārskata gadā pārsniedz 5 000 000 *euro*.

(4) Šā panta otrajā daļā minētais nodokļu maksātājs saistībā ar kontrolētiem darījumiem, ko tas veic ar šā panta otrās daļas 1., 2. un 3. punktā minētajām personām, 12 mēnešu laikā pēc attiecīgā finanšu gada beigām sagatavo un, ja nodokļu administrācija pieprasa, mēneša laikā pēc pieprasījuma saņemšanas iesniedz tai:

1) globālo dokumentāciju, ja nodokļu maksātāja neto apgrozījums attiecīgajā finanšu gadā nepārsniedz 50 000 000 *euro* un šajā pantā minēto kontrolēto darījumu summa attiecīgajā pārskata gadā nepārsniedz 15 000 000 *euro*,bet pārsniedz 5 000 000 *euro*;

2) vietējo dokumentāciju, ja šajā pantā minēto kontrolēto darījumu summa attiecīgajā pārskata gadā pārsniedz 250 000 *euro*, bet nepārsniedz 5 000 000 *euro*.

(5) Lai nodrošinātu, ka veiktā funkcionālā un ekonomiskā analīze, kā arī piemērotā transfertcenu metodoloģija ir aktuāla, atbilstoši šā panta ceturtajai daļai sagatavoto transfertcenu dokumentāciju nodokļu maksātājs pārskata katru gadu. Ja trensfertcenu metodoloģiju ietekmējošā situācija nav būtiski mainījusies, tad atbilstoši šā panta ceturtās daļas 2. punktam sagatavoto transfertcenu dokumen­tāciju (izņemot tajā iekļautos salīdzināmos finanšu datus) nodokļu maksātājs ir tiesīgs pārskatīt reizi trijos gados.

(6) Neierobežojot nodokļu administrācijas tiesības pieprasīt transfertcenu dokumentāciju atbilstoši šā panta ceturtajai daļai, gadījumos, kad nodokļu maksātājam rodas pienākums sagatavot transfertcenu dokumentāciju, nodokļu administrācija ir tiesīga to pieprasīt kopā ar jebkuru citu informāciju, kas nepieciešama darījuma tirgus cenas (vērtības) pamatošanai, arī lai pārbaudītu nodokļu maksātāja transfertcenu korekciju riskus un konsultētu nodokļu maksātāju par iespējamiem transfertcenu korekciju riskiem, piedāvātu labprātīgi labot nodokļu deklarāciju vai aicinātu nodokļu maksātāju uzsākt iepriekšējas vienošanās procedūru par darījuma cenas (vērtības) atbilstību tirgus cenai (vērtībai) saskaņā ar šā likuma 16.1pantu. Šādā gadījumā nodokļu maksātājs iesniedz transfertcenu dokumentāciju nodokļu administrācijai 90 dienu laikā pēc pieprasījuma saņemšanas. Šo termiņu var pagarināt par 30 dienām, ja nodokļu maksātājs iesniedz motivētu lūgumu nodokļu administrācijai.

(7) Šā panta otrajā daļā minētais nodokļu maksātājs saistībā ar kontrolētiem darījumiem, ko tas veic ar šā panta otrās daļas 4. punktā minēto personu, sagatavo vietējo dokumentāciju, ja šajā pantā minēto kontrolēto darījumu summa attiecīgajā pārskata gadā pārsniedz 250 000 *euro* un vietējās dokumentācijas sagatavošanu pieprasa nodokļu administrācija. Pieprasot vietējo dokumentāciju atbilstoši šai daļai, nodokļu administrācija izvērtē, vai pieprasīt sagatavot visu vietējo dokumentāciju vai tikai tās noteiktas daļas. Šajā panta daļā noteiktajā gadījumā vietējo dokumentāciju iesniedz 90 dienu laikā pēc nodokļu administrācijas pieprasījuma. Šo termiņu var pagarināt par 30 dienām, ja nodokļu maksātājs iesniedz motivētu lūgumu nodokļu administrācijai.

(8) Globālajā dokumentācijā iekļauj šādu informāciju:

1) ar nodokļu maksātāju saistītās starptautiskās uzņēmumu grupas organi­zatoriskā struktūra, tajā skaitā juridiskā un kapitāldaļu vai akciju īpašumtiesību struktūra un grupas vienību ģeogrāfiskais izvietojums;

2) ar nodokļu maksātāju saistītās starptautiskās uzņēmumu grupas saimnieciskās darbības apraksts, tajā skaitā šāda informācija:

a) to galveno faktoru apraksts, kuri ietekmē finanšu rezultātu,

b) piegādes ķēdes apraksts piecām pēc apgrozījuma lielākajām precēm vai pakalpojumiem, kā arī jebkuras citas preces vai pakalpojuma apraksts, ja attiecīgās preces piegāde vai pakalpojuma sniegšana veido vismaz piecus procentus ar nodokļu maksātāju saistītās starptautiskās uzņēmumu grupas apgrozījuma. Informāciju var atspoguļot arī grafika vai diagrammas formā,

c) to būtisko pakalpojumu līgumu (izņemot pētniecības un attīstības pakalpojumu līgumus) uzskaitījums un īss apraksts, kurus savstarpēji noslēguši ar nodokļu maksātāju saistītās starptautiskās uzņēmumu grupas dalībnieki. Aprakstā iekļauj arī informāciju par kapacitāti galvenajās pakalpojumu sniegšanas vietās, kā arī par transfertcenu politiku izdevumu attiecināšanai un cenas (vērtības) noteikšanai saistībā ar minētajiem grupas iekšienē sniegtajiem pakalpojumiem,

d) galveno ģeogrāfisko tirgu apraksts ar nodokļu maksātāju saistītās starptautiskās uzņēmumu grupas precēm un pakalpojumiem, kas minēti šā punkta "b" apakšpunktā,

e) to ar nodokļu maksātāju saistītās starptautiskās uzņēmumu grupas atsevišķo vienību darbības īsa funkcionālā analīze, kuras ietekmē grupas finanšu rezultātu. Analīzē apraksta arī galvenās veicamās funkcijas, uzņemtos riskus un būtiskus izmantotos aktīvus,

f) informācija par būtiskiem saimnieciskās darbības restrukturizācijas darījumiem, aktīvu ieguvi un atsavināšanu attiecīgajā pārskata gadā;

3) ar nodokļu maksātāju saistītās starptautiskās uzņēmumu grupas nemateriālais īpašums:

a) vispārīgs apraksts par stratēģiju, kuru ar nodokļu maksātāju saistītā starptautiskā uzņēmumu grupa īsteno attiecībā uz nemateriālā īpašuma attīstību, īpašuma tiesībām un izmantošanu, tajā skaitā par galveno pētniecības un attīstības centru un to vadības atrašanās vietu,

b) ar nodokļu maksātāju saistītās starptautiskās uzņēmumu grupas transfertcenu noteikšanai būtisku nemateriālo īpašumu vai nemateriālo īpašumu grupu uzskaitījums, norādot, kurām vienībām juridiski pieder attiecīgais īpašums vai īpašumu grupa,

c) saraksts, kurā ietverti starp saistītiem uzņēmumiem noslēgti būtiski līgumi, kas attiecas uz nemateriālo īpašumu, tajā skaitā vienošanās par izmaksu sadali, pētniecības līgumi un licences līgumi,

d) apraksts par transfertcenu politiku, kuru ar nodokļu maksātāju saistītā starptautiskā uzņēmumu grupa īsteno attiecībā uz pētniecību un attīstību un uz nemateriālo īpašumu,

e) vispārīgs apraksts par tiesību uz nemateriālo īpašumu nodošanu starp saistītiem uzņēmumiem attiecīgajā pārskata gadā, norādot iesaistītās ar nodokļu maksātāju saistītās starptautiskās uzņēmumu grupas vienības, valstis un ar nemateriālo īpašumu saistītās atlīdzības apmēru;

4) iekšējā finanšu aktivitāte ar nodokļu maksātāju saistītā starptautiskā uzņēmumu grupā:

a) ar nodokļu maksātāju saistītās starptautiskās uzņēmumu grupas finansēšanas apraksts, tajā skaitā informācija par būtiskiem finanšu darījumiem ar nesaistītiem aizdevējiem (kreditoriem),

b) informācija par visām ar nodokļu maksātāju saistītās starptautiskās uzņēmumu grupas vienībām, kuras nodrošina grupas finanšu centra funkciju, norādot katras šādas grupas vienības reģistrācijas valsti un faktiskās vadības vietu,

c) vispārīgs apraksts par transfertcenu politiku, kuru ar nodokļu maksātāju saistītā starptautiskā uzņēmumu grupa īsteno attiecībā uz finanšu attiecībām starp saistītiem uzņēmumiem;

5) ar nodokļu maksātāju saistītās starptautiskās uzņēmumu grupas finanšu pārskati un nodokļi:

a) ar nodokļu maksātāju saistītās starptautiskās uzņēmumu grupas attiecīgā gada konsolidētais finanšu pārskats vai, ja tāda nav, cita konsolidēta dokumen­tācija, kas sagatavota regulatīviem, vadības, nodokļu vai citiem mērķiem,

b) ar nodokļu maksātāju saistītās starptautiskās uzņēmumu grupas spēkā esošās vienpusējās iepriekšējās vienošanās par cenas noteikšanu un citi pārrobežu nolēmumi, kas saistīti ar ienākumu attiecināšanu starp valstīm (uzskaitījums un īss apraksts).

(9) Vietējā dokumentācijā iekļauj šādu informāciju:

1) informācija par nodokļu maksātāju un ar to saistīto starptautisko uzņēmumu grupu:

a) ar nodokļu maksātāju saistītās starptautiskās uzņēmumu grupas organi­zatoriskā struktūra, tajā skaitā juridiskā un īpašumtiesību struktūra un grupas vienību ģeogrāfiskais izvietojums. Šajā apakšpunktā noteikto informāciju var nenorādīt, ja nodokļu maksātājs to ir norādījis globālajā dokumentācijā,

b) nodokļu maksātāja (tajā skaitā tā vadības) organizatoriskās un juridiskās struktūras apraksts, kā arī informācija par fiziskajām personām, kurām nodokļu maksātāja vadība sniedz pārskatus, norādot arī šo fizisko personu galveno biroju atrašanās valstis,

c) informācija, kas paskaidro saistīto personu savstarpējos saimnieciskās darbības procesus, – saistītu personu grupas locekļu funkcijas, ar tām saistītie riski un izmantotie aktīvi, kā arī darījumos iesaistīto dalībnieku loma un atbildība, informācija par nodokļu maksātāja darbības reorganizāciju, kuras rezultātā saistītām personām nodotas vai no tām pārņemtas saimnieciskās darbības funkcijas, aktīvi vai riski par tirgus cenai (vērtībai) atbilstošu atlīdzību. Šajā apakšpunktā noteikto informāciju var nenorādīt, ja nodokļu maksātājs to ir norādījis globālajā dokumentācijā,

d) detalizēts apraksts par nodokļu maksātāja saimniecisko darbību un tās stratēģiju, norādot, vai nodokļu maksātājs attiecīgajā vai iepriekšējā pārskata gadā bijis iesaistīts saimnieciskās darbības restrukturizācijā vai nemateriālā īpašuma nodošanā, kā arī skaidrojums, kādā veidā minētie darījumi ietekmēja nodokļu maksātāju,

e) galvenie konkurenti;

2) informācija par katru būtisku kontrolētu darījumu vai darījumu kategoriju, kurā iesaistīts nodokļu maksātājs:

a) kontrolēta darījuma vai darījumu kategorijas (piemēram, ražošanas pakalpojumu sniegšana, preču iegāde, pakalpojumu sniegšana, aizdevuma līgums, finanšu un izpildes garantija, nemateriālā īpašuma licences izsniegšana) vispārīgs apraksts un apstākļi, kādos šādi darījumi notika,

b) nodokļu maksātāja veikto un saņemto maksājumu summa par katru kontrolēto darījumu vai darījumu kategoriju (tajā skaitā, piemēram, veiktie un saņemtie maksājumi par preci, pakalpojumiem, autoratlīdzība, procenti), infor­māciju sadalot kategorijās pēc valstīm, kurās ārvalstu maksātāji vai maksājumu saņēmēji ir rezidenti,

c) saistītie uzņēmumi, kuri iesaistīti katrā kontrolētajā darījumā vai darījumu kategorijā, kā arī attiecības starp šiem uzņēmumiem,

d) nodokļu maksātāja visu būtisko kontrolēto darījumu līgumu kopijas,

e) nodokļu maksātāja un attiecīgā saistītā uzņēmuma detalizēta salīdzinā­mības un funkcionālā analīze attiecībā uz katru dokumentēto kontrolēto darījumu vai darījumu kategoriju, tajā skaitā norādot jebkādas izmaiņas salīdzinājumā ar iepriekšējo gadu (tiktāl, ciktāl šajā normā minētā informācija par funkcionālo analīzi sakrīt ar informāciju, kas norādīta globālajā dokumentācijā, atsauce uz globālo dokumentāciju ir pietiekama),

f) norāde uz izmantoto transfertcenu metodi attiecībā uz katru darījumu vai darījumu kategoriju, kā arī metodes izvēles pamatojums,

g) norāde par saistītu uzņēmumu, kurš ir izvēlēts par testējamo pusi (tas ir, par uzņēmumu, kura finanšu rādītāji tiek analizēti (ja attiecināms)), kā arī minētās izvēles pamatojums,

h) informācija par būtiskiem (kritiskiem) pieņēmumiem, uz kuriem pamatota transfertcenu metodoloģija, kas saskaņota ar nodokļu maksātāja turpmākās darbības prognozi atbilstoši darījumam vai komerciālām vai finanšu attiecībām ar saistītu personu,

i) skaidrojums par iemesliem datu izmantošanai par vairākiem gadiem (ja attiecināms),

j) iekšēju vai ārēju salīdzināmo nekontrolēto darījumu saraksts, apraksts, līgumu kopijas (ja ir pieejami) vai līgumisko nosacījumu apraksts un informācija par attiecīgajiem neatkarīgo uzņēmumu finanšu rādītājiem, uz kuriem pamatota transfertcenu analīze, un to pamatojoša informācija (piemēram, ekrānuzņēmumi ar fiksēšanas datumu, lejupielādētie dati no datubāzes ar fiksētu lejupielādes datumu), tajā skaitā salīdzināmo datu meklēšanas metodoloģija, iekļaujot meklēšanas kritēriju un datu noraidīšanas pamatojumu, kā arī secīgi (par katru posmu) veiktās kvantitatīvās un kvalitatīvās meklēšanas uzskaiti (piemēram, ekrānuzņēmumi, lejupielādētie dati no datubāzes) un minētās informācijas avotu,

k) veikto salīdzināmības korekciju apraksts un norāde, vai korekcijas ir veiktas attiecībā uz testējamās puses rezultātiem vai uz salīdzināmo nekontrolēto darījumu, vai uz abiem minētajiem,

l) ar izvēlēto transfertcenu metodi pamatoti detalizēti apsvērumi apstāklim, ka attiecīgā darījuma cena (vērtība) atbilst cenai, kāda būtu noteikta, ja komerciālās vai finanšu attiecības būtu veidotas vai nodibinātas saskaņā ar noteikumiem, kas būtu spēkā starp divām neatkarīgām personām,

m) tās finanšu informācijas apkopojums, kas izmantota, piemērojot transfertcenu metodoloģiju,

n) esošo vienpusējo, divpusējo un daudzpusējo iepriekšējo vienošanos par cenas noteikšanu un citu nodokļu nolēmumu (tajā skaitā uzziņu par savām tiesībām) kopijas, ja minētos nolēmumus nav slēgusi vai izdevusi Latvijas nodokļu administrācija un tie attiecas uz iepriekš minētajiem kontrolētajiem darījumiem;

3) finanšu informācija:

a) nodokļu maksātāja gada pārskats par attiecīgo pārskata gadu un revidenta ziņojums, ja tāds ir sagatavots,

b) informācija un tabulas, kas atspoguļo transfertcenu metodes piemērošanā izmantoto finanšu datu saistību ar finanšu pārskatiem,

c) vispārīga informācija par attiecīgo salīdzināmo finanšu datu izmantošanu analīzē, kā arī minēto datu avotu.

(10) Ja darījuma kopējā vērtība attiecīgajā pārskata gadā nepārsniedz 20 000 *euro*, nodokļu maksātājs, sagatavojot transfertcenu dokumentāciju, jebkurā gadījumā ir tiesīgs neuzskatīt to par būtisku darījumu šā panta astotās un devītās daļas izpratnē un neiekļaut informāciju par to transfertcenu dokumentācijā.

(11) Nodokļu maksātājs nodrošina, lai transfertcenu dokumentācija atbilstu šādiem noteikumiem:

1) transfertcenu dokumentāciju sagatavo, pamatojoties uz informāciju, kāda ir saprātīgi pieejama pārskata gada ietvaros, vai, ja veic uzņēmumu ienākuma nodokļa deklarācijas labojumus, – pamatojoties uz informāciju, kas pieejama brīdī, kad tiek veikti attiecīgie labojumi;

2) transfertcenu dokumentācija ir pieejama elektroniskā formātā, kas pieļauj meklēšanas funkciju tekstā;

3) globālo dokumentāciju sagatavo latviešu vai angļu valodā. Ja globālā dokumentācija ir sagatavota angļu valodā, nodokļu administrācijai ir tiesības pieprasīt visas dokumentācijas vai tās daļas tulkojumu latviešu valodā un nodokļu maksātājam ir pienākums pieprasīto tulkojumu iesniegt viena mēneša laikā pēc pieprasījuma saņemšanas.

(12) Nodokļu administrācijai ir tiesības piemērot nodokļu maksātājam soda naudu līdz 1 procentam no kontrolētā darījuma (par kuru ir pienākums sagatavot transfertcenu dokumentāciju) summas, kas jānorāda nodokļu maksātāja pārskata gada ieņēmumos vai izdevumos attiecīgajā pārskata periodā, bet ne vairāk kā 100 000 *euro,* ja nodokļu maksātājs nav ievērojis šajā pantā minēto transfertcenu dokumentācijas iesniegšanas termiņu, kā arī ja nodokļu maksātājs būtiski pārkāpis šajā pantā paredzētās transfertcenu dokumentācijas sagatavošanas prasības – transfertcenu dokumentācijā nav iekļautas vairākas šā panta astotajā vai devītajā daļā minētās transfertcenu dokumentācijas sastāvdaļas (nav norādīta nepieciešamā informācija) – un tādēļ, izskatot transfertcenu dokumentāciju, nav iespējams pārliecināties, vai veiktā darījuma cena (vērtība) ir noteikta atbilstoši tirgus cenai (vērtībai))."

4. Papildināt 16. panta pirmās daļas 6. punktu pēc vārdiem "triju gadu laikā" ar vārdiem "(ja deklarācijas labojums vai precizējums izriet no transfertcenas korekcijas, – piecu gadu laikā)".

5.  16.1pantā:

aizstāt pirmajā daļā vārdus "personu, kas likuma "Par uzņēmumu ienākuma nodokli" izpratnē ir saistīts ārvalstu uzņēmums" ar vārdiem "saistītu ārvalstu uzņēmumu";

papildināt pantu ar 1.1daļu šādā redakcijā:

"(11) Nodokļu administrācija saskaņā ar šā likuma 15.2panta sesto daļu vai pēc nodokļu maksātāja iniciatīvas par kontrolētajiem darījumiem, kuru vērtība attiecīgajā pārskata gadā pārsniedz 1 430 000 *euro*, var ierosināt uzsākt iepriekšējas vienošanās procedūru par darījuma cenas (vērtības) atbilstību tirgus cenai (vērtībai) par iepriekšējiem pārskata gadiem, ja nav iestājies šajā likumā noteiktais transfertcenu nodokļu revīzijas (audita) veikšanas noilgums."

6. Papildināt 18. panta pirmo daļu ar 32. punktu šādā redakcijā:

"32) atbilstoši Latvijas Republikai saistošajiem starptautiskajiem līgumiem veikt savstarpējās saskaņošanas procedūru, tajā skaitā lai novērstu nodokļu dubulto uzlikšanu vai tādu nodokļu uzlikšanu, kas ir pretrunā ar attiecīgo starptautisko līgumu."

7.  23. pantā:

izslēgt 3.1daļas ievaddaļā vārdus "vai no nodokļu maksātāja, kuram tiek veikta transfertcenu pārbaude";

izteikt 3.1daļas 4. punktu šādā redakcijā:

"4) no dienas, kurā nodokļu maksātājam ir paziņots par nodokļu revīzijas (audita) rezultātā konstatētajiem pārkāpumiem un to pamatojumu, līdz nodokļu maksātāja viedokļa saņemšanas dienai, nepārsniedzot 30 dienas.";

papildināt pantu ar 3.2daļu šādā redakcijā:

"(32) Par nodokļu revīzijas (audita) veikšanu neuzskata darbības, ko nodokļu administrācija šā panta 3.1daļā minētajos laikposmos veikusi informācijas iegūšanai iestādes ietvaros, no citām iestādēm, organizācijām, pašvaldībām, finanšu iestādēm un kredītiestādēm, citām fiziskajām un juridiskajām personām, tajā skaitā citu fizisko un juridisko personu nodokļu kontroles pasākumu veikšanu.";

papildināt ceturto daļu pēc vārdiem "starpvalstu pārbaude" ar vārdiem "vai nodokļu revīzijā (auditā) tiek pārbaudīta transfertcena".

8. Papildināt pārejas noteikumus ar 210. un 211. punktu šādā redakcijā:

"210. Grozījumi šā likuma 1. un 15.2pantā, ar ko transfertcenu dokumen­tācijas prasības izsaka jaunā redakcijā, paredzot atbildību par transfertcenu dokumentācijas prasību pārkāpumu, kā arī pielāgo likumā lietotos terminus jaunām transfertcenu dokumentācijas prasībām, piemērojami attiecībā uz darījumiem, kas veikti, sākot ar pārskata periodu, kas sākas 2018. gadā. Nodokļu maksātājs ir tiesīgs minētos grozījumus piemērot arī attiecībā uz darījumiem, kas veikti agrākos pārskata periodos.

211. Šā likuma 16.1panta 1.1daļa stājas spēkā 2019. gada 1. janvārī."

Finanšu ministre

Dana Reizniece-Ozola